**ЛЮБОВТА Е БЕЗСТРАШНА**

Няма да ти казвам колко те обичам...

Чувството ми светло на поле прилича –

с вятърни хълбоци, с плъзнали миражи,

с бягащи кобили слезли от съня ми.

В облак бял се губи лятното ми име,

докато прелита с ятото на дните

пръснали широко семето си златно.

Губя се в море от жито необятно.

После щом забрули есен и сланата

сложи ми в косата тъжен отпечатък,

няма да се сърдя – тихо примирена

вкъщи ще приседна в кротката неделя.

Нека падне съчка, грозд дъга да свие

жаждата да усетиш, да ти се допие

виното, което пазя ти от лани.

Лятната омара в погледа ми пари.

С теб не сме си ято, а сдвоена бримка

в плетката на дните с тънката им примка

и не си помисляй някъде да бягаш –

връщам те при мене, тука да останеш.

Няма да ти казвам колко те обичам,

че без друго дните в сипеи се свличат

и така сме близки, че не ми се вярва,

че снегът пристига и студът ни парва.

Виното спасява. То ни приютява.

Всяка зимна вечер приказки повтаря –

тези, през които минали сме вече.

Любовта ни стара слага си елече.

Хайде, не унивай. Топлината стига

с вино да допием тази стара зима,

дето се заканва, вие и заплашва...

Любовта остава винаги безстрашна!

**Първо място за поезия –** Христина Главанова